અકબરને તેની અનેક બાબતો માટે યાદ કરવામાં આવે છે. તેમાંની એક તેની સહિષ્ણુ નીતિ છે. મુઘલોનાં તત્કાલીન ૧૫ મોટા પ્રાંતો કે સૂબાઓ હતા, તેમાં ૧૨ પ્રાંતીય મંત્રીઓમાં ૮ પર હિંદુઓ કાર્યરત હતા. તેણે રાજ્યની નોકરીઓમાં પણ ધર્મ અને સંપ્રદાયના બહુ મોટા વાડા રાખ્યા ન હતા. તેણે હિન્દુઓની સતીપ્રથા અને બાળલગ્નોની પ્રથા બદલવાનો પ્રયત્ન પણ કર્યો હતો, પરંતુ આ બાબતે તે જમાના કરતાં આગળ હતો અને તેથી હિન્દુસ્તાને આ બાબતો માટે ૧૯મી સદી અને રાજા રામમોહન રાય જેવા સુધારકોની રાહ જોવી પડી હતી. અકબરે પ્રત્યક્ષ શિક્ષણ બહુ ઝાઝું લીધું ન હતું, પણ બીજાઓ પાસેથી સાંભળેલું તે આબાદ રીતે તેના દિમાગમાં સંઘરી રાખતો અને તેવા વૈચારિક આદાનપ્રદાનની ભૂમિકા પર તેની ધાર્મિક નીતિનો પાયો રચાયો હતો. ઈબાદત ખાનું અને દિને ઇલાહી ધર્મની સ્થાપના દ્વારા તેણે રાજ્ય ધર્મનો ઉચ્ચતમ આદર્શ પ્રસ્તુત કર્યો હતો. દિને ઇલાહી પોતે સ્થાપ્યો હોવા છતાં કોઈના પર પણ બળજબરીથી લાદવામાં આવ્યો ન હતો.